P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis: 

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov (ďalej len „Zákonník práce“).

2. Základné ciele právnej úpravy: 

Cieľom návrhu zákona je transpozícia smernice Európskeho parlamentu a Rady (EÚ) 2025/2450 z 26. novembra 2025, ktorou sa mení smernica 2009/38/ES o zriaďovaní európskej zamestnaneckej rady alebo postupu v podnikoch s pôsobnosťou v Spoločenstve a v skupinách podnikov s pôsobnosťou v Spoločenstve na účely informovania zamestnancov a prerokovania s nimi  (ďalej len „smernica“).

Návrh zákona má za cieľ vo väzbe na jednotlivé ustanovenia smernice najmä:
· upraviť pravidlá zriaďovania a zosúladenia existujúcich európskych zamestnaneckých rád a dohôd vrátane prechodného režimu a odstránenia doterajších výnimiek,
· spresniť pravidlá informovania a prerokovania, najmä pokiaľ ide o ich načasovanie, obsah a podmienky umožňujúce zástupcom zamestnancov vyjadriť stanovisko pred prijatím rozhodnutia a získať odôvodnenú odpoveď a to nevyhnutne a v určitom čase,
· spresniť podmienky neposkytnutia informácie vrátane riadneho odôvodnenia zo strany ústredného vedenia v prípade neposkytnutia takýchto informácií, 
· zvýšiť požiadavky na rodovú vyváženosť zastúpenia zamestnancov v osobitnom vyjednávacom orgáne a európskej zamestnaneckej rade a periodicitu zasadnutí európskej zamestnaneckej rady a podmienky ich konania,
· posilniť ochranu členov osobitného vyjednávacieho orgánu a európskej zamestnaneckej rady pri výkone ich funkcie,
· upraviť pravidlá týkajúce sa finančných a materiálnych prostriedkov vrátane nákladov spojených s právnym zastúpením a súdnym konaním,
· zabezpečiť účinný prístup k súdnemu a v relevantných prípadoch správnemu konaniu vrátane primeraných procesných záruk a zabezpečenia, aby nedostatok finančných prostriedkov nepredstavoval prekážku uplatňovania práv,
· upraviť systém sankcií za porušenie povinností tak, aby boli účinné, primerané a odrádzajúce.

V tejto súvislosti sa navrhuje upraviť uvedené otázky v rámci existujúcej právnej úpravy európskych zamestnaneckých rád obsiahnutých v § 241 až § 250a Zákonníka práce, pričom osobitná pozornosť bude venovaná zosúladeniu vnútroštátnej právnej úpravy s novými požiadavkami smernice a ich praktickému uplatňovaniu. Navrhovaná právna úprava bude vychádzať z existujúceho právneho rámca upravujúceho nadnárodné informovanie a prerokovanie zamestnancov a zároveň zohľadní osobitosti fungovania osobitných vyjednávacích orgánov a európskych zamestnaneckých rád.

3. Zhodnotenie súčasného stavu: 

Právny poriadok Slovenskej republiky v súčasnosti upravuje problematiku európskych zamestnaneckých rád, osobitných vyjednávacích orgánov a nadnárodného informovania a prerokovania obsiahnutá najmä v § 241 až § 250a Zákonníka práce. Na úrovni Európskej únie bola prijatá smernica Európskeho parlamentu a Rady (EÚ) 2025/2450, ktorou sa mení existujúca smernica 2009/38/ES. Dôvodom prijatia novej právnej úpravy je potreba posilniť a spresniť pravidlá týkajúce sa fungovania európskych zamestnaneckých rád a účinného uplatňovania práv zamestnancov na nadnárodné informovanie a prerokovanie. V nadväznosti na prijatie smernice bude potrebné posúdiť existujúcu právnu úpravu a doplniť ju tak, aby zodpovedala novým požiadavkám na fungovanie európskych zamestnaneckých rád a účinné uplatňovanie práv zamestnancov na nadnárodnej úrovni.
V rámci transpozície je potrebné upraviť najmä zriaďovanie a opätovné vyjednávanie dohôd o európskych zamestnaneckých radách vrátane podmienok rokovania medzi ústredným vedením a osobitným vyjednávacím orgánom. Súčasne je potrebné spresniť pravidlá informovania a prerokovania, najmä pokiaľ ide o obsah, kvalitu a načasovanie poskytovaných informácií tak, aby zástupcovia zamestnancov mohli svoje práva účinne vykonávať. Ďalšia úprava bude potrebná v oblasti dôvernosti a neposkytovania informácií, ako aj pri zabezpečení potrebných prostriedkov pre činnosť osobitných vyjednávacích orgánov a európskych zamestnaneckých rád. Smernica zároveň zavádza nové požiadavky týkajúce sa zvýšenej periodicity zasadnutí európskej zamestnaneckej rady, najmä zabezpečenia najmenej dvoch riadnych zasadnutí ročne a pravidiel pre ich prezenčnú, online alebo hybridnú formu, ako aj požiadavky na rodovo vyvážené zastúpenie zamestnancov. Zároveň posilňuje ochranu zástupcov zamestnancov pri výkone ich funkcie. V neposlednom rade bude potrebné zabezpečiť účinný prístup k spravodlivosti a primerané procesné záruky pri uplatňovaní práv vyplývajúcich z právnej úpravy európskych zamestnaneckých rád vrátane úpravy otázky náhrady nákladov vzniknutých v súvislosti so súdnymi konaniami tak, aby finančné náklady nepredstavovali prekážku účinného výkonu týchto práv.
Vzhľadom na uvedené je potrebné vykonať revíziu existujúcej vnútroštátnej právnej úpravy a zabezpečiť jej súlad s požiadavkami smernice. Členské štáty sú povinné prijať a uverejniť právne predpisy potrebné na dosiahnutie súladu so smernicou do 1. januára 2028. Tieto opatrenia sa majú vo všeobecnosti uplatňovať od 2. januára 2029, pričom vybrané ustanovenia týkajúce sa odstránenia doterajších výnimiek a prechodného režimu sa majú uplatňovať už od 2. januára 2028. 
4. Spôsob zapojenia verejnosti do prípravy právneho prepisu: 

Verejnosť sa môže zapojiť do prípravy právneho predpisu formou zasielania vecných podnetov, príkladov z aplikačnej praxe a návrhov v intenciách vecného zamerania podľa bodov 2 a 3. Lehota na vyjadrenie je do 4. decembra 2026.

Kontaktné údaje: 
Ministerstvo práce, sociálnych vecí a rodiny Slovenskej republiky
sekcia práce 
odbor pracovných vzťahov 
Špitálska 4, 6, 8 
816 43 Bratislava
e-mail: marek.jurastik@employment.gov.sk, simon.miklus@employment.gov.sk  

5. Predpokladaný termín začatia pripomienkového konania: 

